“ดาวโจนส์” ดิ่งกว่า 500 จุด หลุด 27,000 วิตก “โควิด” รอบใหม่ฉุดศก.โลกทรุดต่อ!
“ดาวโจนส์” ดิ่งกว่า 500 จุด หลุด 27,000 วิตก “โควิด” รอบใหม่ฉุดศก.โลกทรุดต่อ!
28 ต.ค. 2563

ผู้สื่อข่าวรายงานว่า ดัชนีดาวโจนส์ทรุดตัวลงกว่า 500 จุด หลุดระดับ 27,000 จุดในวันนี้ ท่ามกลางความวิตกที่ว่าการแพร่ระบาดของไวรัสโควิด-19 จะทำให้ประเทศต่างๆ ประกาศมาตรการล็อกดาวน์ ซึ่งจะส่งผลกระทบต่อเศรษฐกิจโลก
นอกจากนี้ นักลงทุนยังมีความกังวลต่อความล่าช้าของการออกมาตรการกระตุ้นเศรษฐกิจสหรัฐ
โดย ณ เวลา 20.36 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 26,937.48 จุด ลบ 525.71 จุด หรือ 1.91%
ดัชนีความผันผวน CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนในตลาด พุ่งขึ้นเหนือระดับ 37 จุดในวันนี้ ซึ่งเป็นระดับสูงสุดนับตั้งแต่วันที่ 4 ก.ย.
นักลงทุนยังคงจับตาการเปิดเผยผลประกอบการของบริษัทจดทะเบียน
หุ้นบริษัทไมโครซอฟท์ คอร์ป ดิ่งลงเกือบ 3% ในการซื้อขายวันนี้ แม้เปิดเผยผลประกอบการที่ดีกว่าคาด
หุ้นกลุ่มที่ได้ประโยชน์จากการเปิดเศรษฐกิจสหรัฐ เช่น สายการบิน และธุรกิจเรือสำราญ ต่างก็ปรับตัวลงในวันนี้
ดัชนีดาวโจนส์ร่วงลงแล้ว 3% นับตั้งแต่ต้นสัปดาห์ และลบช่วงบวกที่ทำไว้ทั้งหมดในเดือนต.ค.
ดัชนีดาวโจนส์ปิดวานนี้ร่วงลงเกือบ 1% โดยปรับตัวลงติดต่อกันเป็นวันที่ 3 หลังจากทำเนียบขาวส่งสัญญาณว่า รัฐบาลสหรัฐและพรรคเดโมแครตอาจไม่สามารถบรรลุข้อตกลงในการออกมาตรการกระตุ้นเศรษฐกิจได้ก่อนวันเลือกตั้งประธานาธิบดี
ทางด้านโกลด์แมน แซคส์คาดการณ์เช่นกันว่า สภาคองเกรสสหรัฐจะไม่สามารถออกกฎหมายว่าด้วยมาตรการกระตุ้นเศรษฐกิจสหรัฐได้ก่อนการเลือกตั้งประธานาธิบดีในวันที่ 3 พ.ย.
ขณะนี้ สหรัฐติดอันดับ 1 ของโลกทั้งจำนวนผู้ติดเชื้อไวรัสโควิด-19 และผู้เสียชีวิต โดยมีผู้ติดเชื้อมากกว่า 9 ล้านราย และเสียชีวิตกว่า 232,000 ราย
ทั้งนี้ จำนวนผู้ติดเชื้อโควิด-19 รายใหม่เฉลี่ยต่อวันในสหรัฐอยู่ที่ระดับ 71,832 รายในช่วง 7 วันที่ผ่านมา ซึ่งเป็นระดับสูงสุดเป็นประวัติการณ์ ขณะที่จำนวนผู้ป่วยโควิด-19 ที่ต้องเข้ารับการรักษาในโรงพยาบาลเพิ่มขึ้นมากกว่า 5% ใน 36 รัฐ
รัฐบาลเยอรมนีและฝรั่งเศสเตรียมประกาศยกระดับการคุมเข้มมาตรการป้องกันการแพร่ระบาดของไวรัสโควิด-19 ในวันนี้ หลังพบว่าอัตราผู้เสียชีวิตจากโควิด-19 ทั่วยุโรปพุ่งขึ้นเกือบ 40% ภายในเวลา 1 สัปดาห์
องค์การอนามัยโลก (WHO) รายงานจำนวนผู้ติดเชื้อโควิด-19 รายใหม่ในยุโรปมากกว่า 1.3 ล้านรายในช่วง 7 วันที่ผ่านมา โดยมีจำนวนเกือบครึ่งหนึ่งของตัวเลข 2.9 ล้านรายทั่วโลก และมีผู้เสียชีวิตกว่า 11,700 ราย ซึ่งพุ่งขึ้น 37% เมื่อเทียบกับสัปดาห์ก่อนหน้านี้
ขณะนี้ ทั่วโลกติดเชื้อโควิดมากกว่า 44.3 ล้านราย และเสียชีวิตมากกว่า 1.1 ล้านราย
ทั้งนี้ การแพร่ระบาดของเชื้อไวรัสโควิด-19 ได้ทวีความรุนแรงและรวดเร็วขึ้น โดยทั่วโลกติดเชื้อไวรัสโควิด-19 จำนวน 10 ล้านรายภายในเวลา 3 เดือน และสู่ระดับ 20 ล้านรายภายใน 44 วัน, 30 ล้านรายภายใน 38 วัน และ 40 ล้านรายภายในเวลาเพียง 32 วัน
 